
RAPORT
asupra  proiectului de Lege  pentru completarea şi modificarea Legii nr.370/2004 pentru alegerea Preşedintelui României

                    În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu proiectul de Lege  pentru completarea şi modificarea Legii nr.370/2004 pentru alegerea Preşedintelui României, trimis cu adresa nr. PL x 684 din 16 decembrie 2009, înregistrat cu nr. 31/1172 din 17 decembrie 2009.
Senatul, în calitate de primă Cameră  sesizată, a adoptat proiectul de lege în şedinţa din 9 decembrie 2009, ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ  a avizat favorabil, cu observaţii şi propuneri,  iniţiativa legislativă, conform avizului nr. 895 din 29 iulie 2009.

Guvernul, prin avizul transmis, cu adresa nr. 2397 din 22 septembrie 2009, nu susţine adoptarea acestei iniţiative legislative.
Proiectul de lege supus dezbaterii are ca obiect de reglementare completarea Legii nr. 370/2004 pentru alegerea Preşedintelui României, cu modificările şi completările ulterioare, în scopul evitării oricărei posibilităţi de practicare a votului multiplu.

În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege mai sus menţionat, avizul favorabil, cu observaţii şi propuneri, al Consiliului Legislativ, precum şi punctul de vedere al Guvernului, prin care nu se susţine adoptarea proiectului de lege, în şedinţa din 2 februarie 2010.
Din numărul total de 25 de  membri ai Comisiei juridice, de disciplină şi imunităţi au participat la şedinţă  17 deputaţi.
Cu ocazia dezbaterilor s-a constatat că în şedinţa din 2 septembrie 2009 Guvernul a adoptat Ordonanţa de urgenţă nr. 95/2009 privind modificarea şi completarea Legii nr. 370/2004 pentru alegerea Preşedintelui României. Proiectul de lege pentru aprobarea acestei ordonanţe de urgenţă a fost transmis Parlamentului pentru dezbatere şi adoptare, astfel încât propunerile iniţiatorilor ar fi putut fi considerate amendamente la acest proiect de lege, în vederea evitării apariţiei paralelismelor legislative şi pentru respectarea normelor de tehnică legislativă.
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor  respingerea proiectului de lege. 
În raport de obiectul şi conţinutul său, proiectul de lege  face parte din categoria legilor organice.
PREŞEDINTE,                                              SECRETAR,
         Daniel BUDA                               Gabriel ANDRONACHE
Consilier 
Paul Şerban

